# Saavutettavuuden tavoitteita ja indikaattoreita korkeakouluille

**Saavutettavuuden tavoitteita ja indikaattoreita korkeakouluille**

Oheiset tavoitteet ja indikaattorit perustuvat opetus- ja kulttuuriministeriön rahoittaman OHO! - Opiskelukyvyn, hyvinvoinnin ja osallisuuden edistäminen korkeakouluissa

-hankkeessa (2017-2019) laadittuun [Saavutettavuuskriteeristö](http://www.esok.fi/oho-hanke/julkaisut/saavutettavuuskriteeristo)ön (http://www.esok.fi/oho-hanke/julkaisut/saavutettavuuskriteeristo).

Tavoitteissa ja indikaattoreissa saavutettavuutta tarkastellaan yhdeksän osa-alueen kautta:

1. Arvot, asenteet ja toimintakulttuuri
2. Johtaminen
3. Fyysinen ympäristö
4. Digitaalinen saavutettavuus
5. Opetus ja oppiminen
6. Tuki ja ohjaus
7. Viestintä
8. Opiskelijavalinnat
9. Työelämäyhteistyö.

Tavoitteiden ja indikaattoreiden toivotaan auttavan korkeakouluja tarkastelemaan saavutettavuutta ja yhdenvertaisuutta kaikessa toiminnassaan niin, että kehitystä voidaan mitata ja todentaa. Kriteeristöön sisältyy myös osallistavan itsearvioinnin osio, joka osallistaa kaikki – niin henkilöstön, johtavassa asemassa olevat kuin opiskelijatkin – tunnistamaan ja tiedostamaan saavutettavuuteen liittyviä kehittämiskohteita korkeakouluissa.

Tavoitteiden ja indikaattorien viimeistelyyn tässä esitettyyn muotoon tammikuussa 2021 osallistuivat:

* Seija Eskola (Jyväskylän ammattikorkeakoulu)
* Essi Huuhka (Turun yliopisto)
* Marko Jääskeläinen (Accessia Consulting )
* Tapio Kosunen (Opetus- ja kulttuuriministeriö)
* Paula Pietilä (Turun yliopisto)
* Hannu Puupponen (Jyväskylän yliopisto, eläkkeellä)
* Päivi Pynnönen (Hämeen ammattikorkeakoulu)
* Antti Raike (Aalto-yliopisto).

# Arvot, asenteet ja toimintakulttuuri

## Korkeakoulu edistää suunnitelmallisesti saavutettavuutta, yhdenvertaisuutta ja tasa-arvoa

1. Saavutettavuuden toteutumista arvioidaan osana korkeakoulun laatujärjestelmää.
2. Korkeakoulu osallistuu aktiivisesti valtakunnalliseen verkostoyhteistyöhön saavutettavuuden, tasa-arvon ja yhdenvertaisuuden edistämiseksi.

## Opiskelijat ja henkilöstö osallistuvat korkeakoulun toiminnan ja saavutettavuuden suunnitteluun ja kehittämiseen

1. Opiskelijoiden ja henkilöstön osallistuminen korkeakoulun strategioiden, saavutettavuus-, tasa-arvo- ja yhdenvertaisuussuunnitelmien sekä opetussuunnitelmien laadintaan on kirjattu laatujärjestelmään sekä toimintaa ohjaaviin asiakirjoihin.
2. Korkeakoulun käytännöillä varmistetaan, että opiskelijoiden ja henkilöstön moninaisuus toteutuu työryhmissä ja asioiden valmistelussa
3. Opiskelijoiden ja henkilöstön osallistumista ja moninaisuuden toteutumista päätöksenteossa arvioidaan säännöllisesti.

## Korkeakoulu edistää hyvinvointia ja avointa vuorovaikutusta

1. Korkeakoulun johto edistää saavutettavuuden, tasa-arvon ja yhdenvertaisuuden toteuttamista.
2. Hyvinvoinnin ja vuorovaikutuksen toteutumista korkeakoulussa arvioidaan systemaattisesti opiskelija- ja henkilöstökyselyillä.
3. Korkeakoululla on menettelytavat ja yhteystahot syrjimisen, epäasiallisen käytöksen ja kiusaamisen ehkäisyyn ja tieto niistä on helposti löydettävissä.

#  Johtaminen

## Saavutettavuutta edistetään aktiivisesti osana korkeakoulun strategiaa

## Korkeakoulu laatii saavutettavuussuunnitelman, jonka toteutumista arvioidaan säännöllisesti

1. Korkeakoulu toteuttaa saavutettavuuden kehittämiseksi tilannekartoituksen.
2. Korkeakoulun saavutettavuussuunnitelma sisältää tavoitteet sekä tarvittavien toimenpiteiden toteuttamisaikataulun, -vastuut ja -resurssit.
3. Saavutettavuuden kehittämiseen ja toteuttamiseen osallistuvat korkeakoulun opiskelijat, henkilöstö ja sidosryhmät monialaisessa yhteistyössä.
4. Korkeakoulu nimeää saavutettavuutta toteuttamista koordinoivan henkilön tai tahon.
5. Korkeakoulussa kerätään saavutettavuuden toteutumista koskevaa palautetta ja sen toteutumista arvioidaan säännöllisesti sekä tunnistetaan vahvuudet ja kehittämiskohteet.
6. Saavutettavuuden toteutumisesta ja kehittämisestä tiedotetaan säännöllisesti korkeakouluyhteisössä.
7. Korkeakoulun saavutettavuus ja yhdenvertaisuus ovat osa korkeakoulun viestintää ja markkinointia.
8. Korkeakoulun eri toimijat edistävät saavutettavuutta kansallisissa ja kansainvälisissä yhteyksissä.

## Yhteisön osaamista kehitetään saavutettavuuden toteuttamiseksi

1. Johdonkoulutukseen sisältyvät eettinen johtaminen sekä yhdenvertaisuuden ja saavutettavuuden edistäminen korkeakouluyhteisössä
2. Henkilöstö saa ohjausta ja tukea saavutettavuuden toteuttamiseksi:
	1. Uudet työntekijät perehdytetään korkeakoulun saavutettavuussuunnitelmaan.
	2. Saavutettavuuden toteuttaminen sisältyy henkilöstön työtehtävien kuvauksiin ja resursointiin.
	3. Työntekijöiden osaamista kehitetään suunnitelmallisesti.
3. Opiskelijoille järjestetään koulutusta saavutettavuudesta.

## Saavutettavuus otetaan huomioon korkeakoulun hankinnoissa ja tuotekehityksessä

1. Saavutettavuus otetaan huomioon uusien tuotteiden ja palvelujen kehittelyssä ja hankinnoissa sekä hankintaohjeissa.

# Fyysinen ympäristö

## Fyysisen saavutettavuuden (esteettömyyden) eri osa-alueet otetaan huomioon korkeakoulun toiminnassa kokonaisvaltaisesti

1. Fyysinen saavutettavuus (esteettömyys) on otettu huomioon korkeakoulun tilapalveluiden ja muun mahdollisen tiloista vastaavan tahon strategisessa suunnittelussa.
2. Korkeakoulun tilojen esteettömyys on kartoitettu ja tiedot ovat saatavilla sekä korkeakoulun tilojen varaajien ja eri käyttäjien saavutettavissa.
3. Tilojen kehittämissuunnitelmassa on esitetty tärkeysjärjestys, aikataulu ja resursointi esteiden poistamiseksi ja tilojen kehittämiseksi.
4. Korkeakoulun johto varmistaa, että tilapalveluista vastaava henkilöstö osaa toteuttaa sekä tilojen esteettömyyden että saavutettavan asiakaspalvelun.

## Peruskorjausten yhteydessä rakennuksen fyysistä saavutettavuutta (esteettömyyttä) kehitetään esteettömyyskartoituksen pohjalta

1. Ennen peruskorjauksen aloittamista korjattaviin tiloihin on tehdään vähintään [ESKEH](https://www.invalidiliitto.fi/esteettomyys/esteettomyyskeskus-eske/eskeh-kartoitusmenetelma)-kriteeristön mukainen esteettömyyskartoitus. Kartoituksessa huomioidaan myös peruskorjaussuunnitelma.
2. Kartoituksen suorittaa [kriteeristön käyttöön koulutettu esteettömyyskartoittaja](https://www.invalidiliitto.fi/esteettomyyskartoittajat) ja kartoituksessa otetaan huomioon tilojen käytön ja käyttäjien moninaisuus.
3. Esteettömyyskartoituksen perusteella tehdään korkeakoulun saavutettavuussuunnitelmaa tarkentava rakennetun ympäristön esteettömyyssuunnitelma.

## Korkeakoulun fyysiset ympäristöt suunnitellaan ja toteutetaan fyysisesti saavutettaviksi (esteettömiksi) sekä niihin liittyvät palvelut saavutettaviksi yhteistyössä tilojen käyttäjien kanssa

1. Fyysisen saavutettavuuden (esteettömyyde) edistämiseksi uusien tilojen ja korjausten suunnitteluun ja toteuttamisen seurantaan osallistetaan tilojen moninaiset käyttäjät (esimerkiksi perustamalla kokemuskäyttäjien ryhmä tukemaan suunnittelijoita) ja tarvittaessa ulkopuolisia asiantuntijoita.
2. Korkeakoulun pelastussuunnitelmat ovat saavutettavassa muodossa ja niissä on otettu huomioon yhteisön jäsenten moninaisuus. Pelastusteiden fyysinen saavutettavuus (esteettömyys) ja hätäpoistuminen varmistetaan säännöllisin koulutuksin ja tarkastuksin.
3. Korkeakoulun tilaisuudet järjestetään omissa tai ulkopuolisissa esteettömissä tiloissa. Tilaisuuden järjestäjät noudattavat saavutettavan tapahtuman ohjeistuksia kaikissa järjestelyissä.

# Digitaalinen saavutettavuus

## Digitaalista saavutettavuutta edistetään korkeakoulussa kokonaisvaltaisesti ja suunnitelmallisesti

1. Korkeakoululla on toimeenpanosuunnitelma digipalvelulain saavutettavuusvaatimusten toteuttamiseksi kaikissa digitaalisissa järjestelmissä ja palveluissa.
2. Digitaalinen saavutettavuus on ohjeistettu korkeakoulun henkilöstölle ja opiskelijoille ja sen toteuttamiseen tarjotaan koulutusta ja ohjausta.
3. Korkeakoulun hankintaohjeissa edellytetään saavutettavuuden ottamista huomioon digitaalisten laitteiden, järjestelmien, ohjelmistojen, tuotteiden ja palvelujen hankinnoissa.
4. Korkeakoulussa käytettävien digitaalisten laitteiden, järjestelmien, ohjelmistojen, tuotteiden ja palvelujen saavutettavuus on kartoitettu.
5. Digitaalisen saavutettavuuden kartoituksessa havaittujen puutteiden edellyttämät korjaukset, vaihtoehdot ja ohjeistukset toteutetaan toimeenpanosuunnitelman mukaisesti.
6. Korkeakoulun keskeisesti käyttämä julkaisujärjestelmä ja verkko-oppimisympäristö vastaavat digipalvelulain mukaisia saavutettavuusvaatimuksia (WCAG 2.1 AA).

# Opetus ja oppiminen

## 1**.** Opetus- ja toteutussuunnitelmissa otetaan huomioon opetuksen ja oppimisen saavutettavuus

1. Opetussuunnitelmien laatimiseen osallistuu saavutettavuuteen perehtyneitä henkilöitä.
2. Opetus- ja toteutussuunnitelmissa on esitetty periaatteet ja käytännöt opetuksen, opiskelun ja arvioinnin yhdenvertaisuuden ja saavutettavuuden toteuttamiseksi.
3. Yhdenvertaisuuden ja saavutettavuuden toteutumista opetussuunnitelmissa, oppimateriaaleissa, opetuksessa, opiskelussa ja arvioinnissa arvioidaan systemaattisesti/säännöllisesti opiskelijapalautteen avulla.
4. Arviointien tulokset hyödynnetään opetuksen kehittämisessä saavutettavuuden ja yhdenvertaisuuden edistämiseksi.

## 2. Opiskelijoiden yksilölliset tarpeet otetaan huomioon henkilökohtaisessa opintosuunnitelmassa (HOPS) ja opiskelijoita tuetaan opiskelussa

1. Korkeakoulun HOPS-käytännöt ottavat huomioon saavutettavuuden ja yksilölliset järjestelyt.

2. Korkeakoululla on toimintamallit ohjauksen antamiseen opintojen eri vaiheissa

3. Opiskelijoiden opintojen etenemisestä kerätään systemaattisesti tietoa ja sitä hyödynnetään osana laatujärjestelmää.

## 3**.** Opetus- ja ohjaushenkilöstö osaa ottaa huomioon opiskelijoiden monenlaisuuden ohjauksessa, opetuksessa ja osallisuuden tukemisessa

1. Henkilöstölle järjestetään säännöllisesti koulutusta saavutettavuuden ja yhdenvertaisuuden edistämisestä opetuksessa ja oppimisessa sekä opiskelijoiden moninaisuudesta ja yksilöllisistä järjestelyistä työnkuvan edellyttämän osaamisen mukaisesti
2. Henkilöstön käytössä on tukea tai tukihenkilöitä opetuksen ja ohjauksen saavutettavuuden kehittämiseksi.
3. Henkilöstökyselyissä kerätään palautetta saavutettavuuden toteuttamisesta ja siihen saadusta tuesta ja koulutuksesta.

# Tuki ja ohjaus

## 1. Opiskelija saa tarvitsemansa tuen ja ohjauksen, yksilöllisiä järjestelyjä ja hyvinvointia tukevia palveluita kaikissa opintojen vaiheissa.

1**.** Korkeakoulussa on saavutettavuuteen perehtynyt henkilöstö, joka tukee opiskelijaa opintojen suunnittelussa

2. Korkeakoulun toimintatavat ja käytännöt opiskeluvalmiuksien ja -taitojen kehittämisessä ottavat huomioon opiskelijoiden moninaisuuden.

3**.** Korkeakoululla on oppimisen ja hyvinvoinnin tuki- ja ohjauskäytännöt sekä nimetyt vastuuhenkilöt tai -tahot sekä yhteistyökäytännöt opiskelijoiden oppimisvaikeuksien, vaikeiden elämäntilanteiden ja psykososiaalisten haasteiden varalle (esim. erityispedagogiikan asiantuntijat, opintopsykologit, saavutettavuuden asiantuntijat, yhteistyö korkeakoulun ulkopuolisten tahojen kanssa).

4**.** Korkeakoulu arvioi yhdessä opiskelijan kanssa ohjauksen ja tuen toteutumista.

##  2. Opiskelijan oikeus yksilöllisiin opiskelujärjestelyihin ja laadukkaaseen opetukseen toteutetaan

1. Korkeakoulussa on ohjeet ja käytännöt yksilöllisten opiskelujärjestelyjen hakemiseen ja toteutukseen.
2. Mahdollisuudesta yksilöllisiin opiskelujärjestelyihin kerrotaan heti opintojen alussa.
3. Yksilöllisten opiskelujärjestelyjen toteutumista tukevat ja varmistavat eri yksiköissä asiantuntevat vastuuhenkilöt.
4. Yksilöllisten opiskelujärjestelyjen toteutumista arvioidaan säännöllisesti.
5. Opiskelijoilla on mahdollisuus tehdä valitus, mikäli yksilölliset järjestelyt eivät toteudu suunnitellulla tavalla.
6. Henkilöstön osaamista yksilöllisten järjestelyjen toteuttamisessa arvioidaan ja kehitetään systemaattisesti.

## 3. Korkeakoulun kirjastopalvelut ovat saavutettavia

1. Kirjaston henkilöstön osaamista saavutettavuuden toteuttamiseksi tuetaan säännöllisellä koulutuksella.

2. Kirjastolla on saavutettavuudesta vastaava informaatikko.

## 4. Opiskelija-/ylioppilaskunta on sitoutunut saavutettavuuden toteuttamiseen

1. Yhdenvertaisuus ja saavutettavuus sisältyvät opiskelija-/ylioppilaskunnan toimintaa ohjaaviin asiakirjoihin

2. Opiskelija-/ylioppilaskunnan toiminnan ja tapahtumien saavutettavuuden toteuttamiseksi on ohjeet

3. Yhdenvertaisuuden ja saavutettavuuden toteutumista opiskelija-/ylioppilaskunnan toiminnassa arvioidaan säännöllisesti

4**.** Opiskelija-/ylioppilaskunta on aktiivinen oman korkeakoulun sekä kansallisessa ja kansainvälisessä yhteistyössä yhdenvertaisuuden ja saavutettavuuden edistämiseksi

# Viestintä

## Korkeakoulun viestintä edistää yhdenvertaisuutta ja saavutettavuutta

1. Ihmisten moninaisuus ja yhdenvertaisuus on otettu huomioon korkeakoulun viestintäohjeistuksessa.
2. Viestintäohjeistus kuvailee korkeakoulun viestinnän saavutettavuustavoitteet ja -käytännöt
3. Opiskelijoiden ja henkilöstön toiminnalle keskeiset sisällöt ja tiedot ovat saatavilla suomen lisäksi muilla korkeakoulun opetuksessa käytettävillä kielillä.
4. Viestinnän saavutettavuutta arvioidaan säännöllisesti käyttäjäpalautteiden sekä sisäisten ja ulkoisten mittausten perusteella.

## Viestinnän saavutettavuus otetaan huomioon koko korkeakouluyhteisön toiminnassa

1. Korkeakoulun viestinnässä noudatetaan digipalvelulain mukaisia saavutettavuusvaatimuksia.
2. Keskeiset tiedotteet ja julkaisut ovat saatavissa suomen lisäksi muilla korkeakoulun opetuksessa käytettävillä kielillä.

## Henkilöstöllä on riittävät edellytykset saavutettavan viestinnän toteuttamiseen ja kehittämiseen

1. Henkilöstölle on tarjolla perehdytys, koulutus ja tuki viestinnän saavutettavuuden toteuttamiseksi
2. Viestintäpalveluihin on nimetty viestinnän saavutettavuudesta vastaava henkilö/taho.

# Opiskelijavalinta

## Opiskelijavalintaa koskevassa viestinnässä otetaan huomioon hakijoiden moninaisuus ja tiedon saavutettavuus

1. Hakukohteita koskevissa tiedoissa kuvataan hakijalle ymmärrettävällä tavalla opiskeluntoteutusta ja alan opiskelun ja työllistymisen edellytyksiä.
2. SORA-alojen osalta kuvataan mahdolliset terveydentilaa koskevat vaatimukset ja se, milloin hakijan edellytetään ilmoittavan korkeakoululle terveydentilastaan.
3. Korkeakoulun hakukohteita ja valintaprosessia koskeva tieto on saavutettavassa muodossa.
4. Korkeakoulun ja opiskelijavalinnan alakohtainen haku- ja muu informaatio on saavutettavassa muodossa korkeakoulun ulkoisilla verkkosivuilla.

## Hakijoiden yhdenvertaisuus valintaprosessissa turvataan

1. Valintakokeen ennakkomateriaalit ovat saavutettavia.
2. Valintakoe toteutetaan saavutettavasti esteettömissä tiloissa.
3. Korkeakoululla on kirjalliset ohjeet sekä osaaminen ja muut resurssit hakijoiden tarvitsemien yksilöllisten järjestelyjen toteuttamiseksi.
4. Yksilöllisiä järjestelyjä hakeneilta kerätään säännöllisesti tietoa järjestelyjen toteutumisesta käytänteiden kehittämiseksi.

## Henkilöstön osaamista arvioidaan ja kehitetään vastaamaan yhdenvertaisten mahdollisuuksien toteutumista opiskelijavalinnoissa

1. Opiskelijavalintaan osallistuvalla henkilöstöllä on osaaminen saavutettavuuden ja yksilöllisten järjestelyjen toteuttamiseksi tehtäviensä puitteissa.
2. Valintakokeita koskevaan päätöksentekoon ja käytännön toteuttamiseen osallistuvan henkilöstön osaamista saavutettavuuteen ja yksilölliseen järjestelyihin liittyen päivitetään säännöllisesti

# Työelämäyhteistyö

##  1. Saavutettavuus otetaan huomioon korkeakouluharjoittelun suunnittelussa, toteutuksessa ja työelämäyhteistyössä

1. Korkeakoulu toteuttaa opiskelijoiden yksilöllistä uraohjausta ja työllistymisen tukea.
2. Korkeakoulu edistää kaikkien opiskelijoidensa verkostoitumista työelämään mm. opinnollistamisen kautta.
3. Korkeakoululla on ohjeistus saavutettavan harjoittelun ja yksilöllisten järjestelyjen toteuttamiseksi sekä kotimaisissa että kansainvälisissä harjoitteluissa.
4. Harjoittelun ohjaajat ja lähiesimiehet perehdytetään ohjeistukseen harjoittelun saavutettavuuden toteuttamiseksi.
5. Harjoittelun ja työelämän saavutettavuuden toteutumista arvioidaan ja kehitetään palautteiden perusteella.